b'\n_START_ARTICLE_\nAnders Johan Lexell\n_START_SECTION_\nBiografie\n_START_PARAGRAPH_\nA emigrat \xc3\xaen Rusia \xc8\x99i a devenit prietenul lui Euler \xc8\x99i al elevului s\xc4\x83u, Nicolas Fuss, cu care a colaborat la studierea triunghiurilor sferice. I se datoreaz\xc4\x83 studiul mi\xc8\x99c\xc4\x83rii cometelor \xc8\x99i \xc3\xaendeosebi calculul orbitei cometei D/1770 L1 (Lexell), care a fost, ca urmare, denumit\xc4\x83 \xc3\xaen onoarea sa, de\xc8\x99i fusese descoperit\xc4\x83 de Charles Messier. Aceast\xc4\x83 comet\xc4\x83 a fost cea care a trecut cel mai aproape de P\xc4\x83m\xc3\xa2nt \xc3\xaen \xc3\xaentreaga istorie cunoscut\xc4\x83 a cometelor (de\xc8\x99i unii asteroizi au trecut mai aproape) f\xc4\x83c\xc3\xa2nd din ea primul obiect din apropierea P\xc4\x83m\xc3\xa2ntului recenzat; distan\xc8\x9ba exact\xc4\x83 nu este cunoscut\xc4\x83, \xc3\xaens\xc4\x83 a fost estimat\xc4\x83 de ordinul a 3 milioane de kilometri. Lexell a ar\xc4\x83tat c\xc4\x83 obiectul cosmic respectiv a avut un periheliu larg p\xc3\xa2n\xc4\x83 c\xc3\xa2nd l-a \xc3\xaent\xc3\xa2lnit pe Jupiter \xc3\xaen 1767. Lexell a prezis c\xc4\x83, dup\xc4\x83 o \xc3\xaent\xc3\xa2lnire mai apropiat\xc4\x83 (2 revolu\xc8\x9bii mai t\xc3\xa2rziu), \xc3\xaen 1779, cometa va fi expulzat\xc4\x83 din Sistemul Solar interior._NEWLINE_Lexell a fost primul care a calculat orbita lui Uranus dup\xc4\x83 descoperirea sa \xc8\x99i a realizat dup\xc4\x83 orbita acestuia c\xc4\x83 era vorba, mai degrab\xc4\x83, de o planet\xc4\x83 dec\xc3\xa2t de o comet\xc4\x83. Mai mult, a g\xc4\x83sit c\xc4\x83 Uranus era perturbat \xc8\x99i a dedus existen\xc8\x9ba unei alte planete (eventual Neptun), de\xc8\x99i pozi\xc8\x9bia acestuia nu fusese calculat\xc4\x83 p\xc3\xa2n\xc4\x83 la Urbain Le Verrier. \xc3\x8en sf\xc3\xa2r\xc8\x99it, i se datoreaz\xc4\x83 o teorem\xc4\x83 relativ\xc4\x83 la liniile trigonometrice \xc3\xaen triunghiurile sferice, prelungindu-le pe cele ale lui Fran\xc3\xa7ois Vi\xc3\xa8te \xc8\x99i care d\xc4\x83 locul geometric al v\xc3\xa2rfurilor triunghiurilor sferice av\xc3\xa2nd aceea\xc8\x99i arie \xc8\x99i aceea\xc8\x99i baz\xc4\x83._NEWLINE_Asteroidul 2004 Lexell, descoperit de N.S. Cern\xc3\xaeh, la 22 septembrie 1973, a fost denumit \xc3\xaen onoarea sa.'